“ปิโตรนาสฯ มาเลเซีย” คว้างานนำเข้า LNG รวม 1.3 แสนตัน หลังเสนอราคาต่ำสุด
“ปิโตรนาสฯ มาเลเซีย” คว้างานนำเข้า LNG รวม 1.3 แสนตัน หลังเสนอราคาต่ำสุด เริ่มนำเข้าล็อตแรก ธ.ค.นี้ 
“ปิโตรนาสฯ มาเลเซีย” คว้างานนำเข้า LNG รวม 1.3 แสนตัน หลังเสนอราคาต่ำสุด เริ่มนำเข้าล็อตแรก ธ.ค.นี้ ผู้สื่อข่าวรายงานว่า วันนี้(
27 พ.ย. 2562

ผู้สื่อข่าวรายงานว่า วันนี้(27 พ.ย.62) นายพัฒนา แสงศรีโรจน์ รองผู้ว่าการยุทธศาสตร์ การไฟฟ้าฝ่ายผลิตแห่งประเทศไทย(กฟผ.) ในฐานะโฆษก ได้เปิดเผยถึงความคืบหน้าการจัดหาและนำเข้าก๊าซธรรมชาติเหลว LNG แบบตลาดจร(Spot) จำนวน 2 ล็อต ในปริมาณไม่เกิน 200,000 ตัน ของ กฟผ. เพื่อทดสอบระบบการแข่งขันเสรีในกิจการก๊าซธรรมชาติ ซึ่งเป็นไปตามมติคณะกรรมการบริหารนโยบายพลังงาน (กบง.) เมื่อวันที่ 21 ตุลาคม 2562  ว่า ขณะนี้ กฟผ.ได้ผู้ชนะการประมูลจัดหาและนำเข้า LNG แบบ Spot แล้ว
โดย บริษัท PETRONAS LNG ประเทศมาเลเซีย เป็นผู้ชนะการประมูลการจัดหาและนำเข้า LNG ให้แก่ กฟผ.ในราคาต่ำสุด จากบริษัทที่เข้าร่วมประมูลทั้งสิ้น 12 ราย
สำหรับการนำเข้า LNG ทาง คณะกรรมการบริหารนโยบายพลังงาน(กบง.) ได้กำหนดช่วงเวลาแบ่งเป็น 2 ลำเรือ ลำเรือละ 65,000 ตัน โดยลำแรกจะเดินทางมาถึงท่าเทียบเรือมาบตาพุด จ.ระยอง ระหว่างวันที่ 28 – 31 ธันวาคม 2562 ซึ่งเป็นช่วงที่ความต้องการ LNG ในตลาดโลกสูง  ซึ่ง กฟผ.จะนำไปใช้เป็นเชื้อเพลิงผลิตไฟฟ้าที่โรงไฟฟ้าบางปะกง ชุดที่ 5 และโรงไฟฟ้าวังน้อย ชุดที่ 4  ส่วนลำที่ 2 จะนำเข้าประมาณเดือนเมษายน 2563 ซึ่งเป็นช่วงที่ความต้องการ LNG ในตลาดโลกต่ำ  โดยจะถูกนำไปใช้เป็นเชื้อเพลิงผลิตไฟฟ้าที่โรงไฟฟ้าบางปะกง ชุดที่ 5  โรงไฟฟ้าวังน้อย ชุดที่ 4  และโรงไฟฟ้าพระนครใต้ทดแทน ชุดที่ 1
ทั้งนี้ การแบ่งนำเข้าเป็น 2 ช่วงเวลานั้น เพื่อทดสอบและปรับปรุงระบบการบริหารคลังและท่อ และเป็นข้อมูลให้สำนักงานนโยบายและแผนพลังงาน(สนพ.) ใช้ประกอบการปรับปรุงโครงสร้างการบริหารจัดการก๊าซธรรมชาติได้อย่างถูกต้องครบถ้วน และมั่นใจว่าสามารถบริหารจัดการได้อย่างมีประสิทธิภาพ  ไม่ส่งผลกระทบกับค่าไฟฟ้า  โดยคำนึงถึงประโยชน์ต่อประเทศชาติและประชาชนเป็นสำคัญ  อีกทั้งยังเพื่อประโยชน์ในการส่งเสริมการแข่งขันในกิจการก๊าซธรรมชาติ และผลักดันประเทศไทยสู่การเป็นศูนย์กลางการค้า LNG ต่อไปด้วย. นายพัฒนา กล่าว